《与诸友同坐梅下月雾凄清风琴泠然不类人世各联三二语醉归卧南窗下明日徵所出语皆忘失不记因追赋古诗以补遗缺》
宋代·冯时行

月冷逼疏影，梅孤泛清光。儿曹窍孤竹，天风韵丝簧。

相将二三子，中夜聊徜徉。泠泠白雪唱，滟滟碧霞觞。

清绝非人境，浩荡真醉乡。飞花炯天星，坠叶呜瓦霜。

歌放满空阔，神融接混茫。三山今何许，仙游谅荒唐。

人间有逍遥，岂阻路且长。簪绂縻步武，得失煎肺肠。

役役少至老，过问或未尝。以愚息我机，以学锄我荒。

以文导我兴，以酒发我狂。使与风月亲，宁不荷彼苍。

夜久梅影偏，月亦邻西冈。严风吹冠巾，白露沾衣裳。

归欤掩关卧，枕上从羲皇。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。